**შპს „ჯორჯიან უოთერ ენდ ფაუერის“ მიერ მიმწოდებლებთან ხელშეკრულების დადების ზოგადი პრინციპები (\*)**

(\*) ასევე ეხება იმ ხელშეკრულებებს, რომლებიც იდება RWC Ltd, MWC Ltd, GST Ltd , GEMC Ltd და შპს საგურამო ენერჯის-ის სახელით

**ა. ზოგადი ნაწილი**

1. შპს „ჯორჯიან უოთერ ენდ ფაუერის“ (*ან* RWC Ltd, MWC Ltd, GST Ltd , GEMC Ltd და შპს საგურამო ენერჯის; შემდგომში „კომპანია“) მიმწოდებლებთან დადებული ხელშეკრულება წარმოადგენს იურიდიულ დოკუმენტს, რომელიც ასახავს ორმხრივ (მრავალმხრივ), თანასწორუფლებიანობაზე დაფუძნებულ გარიგებას და რომლითაც მხარეებს წარმოეშობათ გარკვეული უფლებები და ვალდებულებები.
2. კომპანიის მიერ მიმწოდებელთან დადებული ხელშეკრულება წარმოადგენს ზუსტ და საბოლოო შეთანხმებას მხარეებს შორის და ნებისმიერი წინამორბედი შეთანხმება, ზეპირი თუ წერილობითი სახით, კარგავს ძალას; ასევე, შესყიდვის ხელშეკრულება არ შეიცავს რაიმე სახის დამატებით სიტყვიერ შეთანხმებას მხარეთა შორის.
3. როდესაც კომპანია მიმწოდებელთან დებს ჩარჩო (გენერალურ) ხელშეკრულებას, მის ფარგლებში და მოქმედების პერიოდში შესაძლებელია გაფორმდეს ერთი ან რამოდენიმე **შესყიდვის ორდერი** - წერილობითი სახის იურიდიული დოკუმენტი, რომლითაც მხარეებს წარმოეშობათ გარკვეული დამატებითი უფლებები და ვალდებულებები.
4. საკითხები, რომლებიც არ დარეგულირდება კომპანიის მიერ მიმწოდებელთან დადებული ხელშეკრულებით, დარეგულირდება საქართველოს მოქმედი კანონმდებლობის შესაბამისად.

**ბ. შესყიდვების ხელშეკრულებების ცალკეული დებულებების მიმოხილვა და განმარტებები**

1. **„საქონლის/მომსახურების ფასი. გადახდის ფორმა და პირობები“**

* რეზიდენტ ფიზიკურ ან იურიდიულ პირებთან ხელშეკრულების ფასი ფიქსირდება მხოლოდ ლარში.
* თუ (გამონაკლისის სახით) რეზიდენტ ფიზიკურ ან იურიდიულ პირებთან ხელშეკრულებაში ფასი მოცემული იქნება სხვას ვალუტაში, გადახდა განხორციელდება ამ ვალუტის ექვივალენტით საქართველოს ეროვნულ ვალუტაში სების (საქართველოს ეროვნული ბანკის) მიერ დადგენილი კურსის მიხედვით საქონლის/მომსახურების დღეს გაფორმებული დოკუმენტების (მიღება-ჩაბარების აქტი, სასაქონლო ზედნადები და სხვა) თანახმად.
* ხელშეკრულების ფასში აისახება ყველა სახის გადასახადი და მიწოდებასთან დაკავშირებული სხვა ხარჯი, მაგ.: სატრანსპორტო, ნებართვების აღების, აწყობის, მონტაჟის და ა.შ.
* **მიმწოდებლებთან გადახდა ხდება მხოლოდ უნაღდო ანგარიშსწორების წესით მის საბანკო ანგარიშზე.**
* **გადახდის ვადაა 30 (ოცდაათი) კალენდარული დღე ხელშეკრულების საგანზე საკუთრების უფლების გადასვლის მომენტიდან, ან მომსახურების/სამუშაოს ჩაბარებიდან,** თუ მხარეები სხვაგვარად არ შეთანხმდებიან.
* დასაშვებია გადახდა ხდებოდეს ერთიანად ან ეტაპობრივად მიწოდების შესაბამისად.
* მომსახურების ან სამუშაოების ეტაპობრივად მიწოდების დროს განისაზღვრება ცალკეული ეტაპის ღირებულება, როდესაც ეს შესაძლებელია,.
* სარემონტო-სამშენებლო და სარეაბილიტაციო სამუშაოების ჩატარებისას, თუ გადახდა ხდება ეტაპობრივად, მიმწოდებელი აწვდის დამკვეთს სამუშაოების შესრულების გეგმა-გრაფიკთან ერთად ფინანსურ (გადახდის) გრაფიკს.
* თუ მიმწოდებელი სხვა ქვეყნის რეზიდენტია და ამ ქვეყანასთან გვაქვს რატიფიცირებული შეთნხმება ორმაგი დაბეგვრის შესახებ, არარეზიდენტი მიმწოდებელი ვალდებულია წარმოადგინოს შესაბამისად დამოწმებული რეზიდენტობის ცნობის ორიგინალი.
* თუ მიმწოდებელი დარეგისტრირებულია ოფშორულ ზონაში, იგი ვალდებულია წარმოადგინოს რეგისტრაციის ცნობა.
* **ავანსის გადახდა ხდება გამონაკლის შემთხვევაში და აუცილებლად საბანკო გარანტიის უზრუნველყოფით.**
* თუ ხელშეკრულება იდება არარეზიდენტ ან რეზიდენტ ფიზიკურ პირთან სხვადასხვა მომსახურების მიწოდებაზე, ხელშეკრულებაში მკაფიოდ განისაზღვრება საშემოსავლოს გადახდის ვალდებულება.

1. შესყიდვების ხელშეკრულებაში მხარეთა მიერ დაწვრილებით განისაზღვრება საქონლის/მომსახურების **„მიწოდების ვადა და პირობები“ , „მხარეთა უფლება-მოვალეობანი“:** 
   1. **მიმწოდებელი საქონელს აწვდის კომპანიას ადგილზე,** თუ მხარეები სხვაგვარად არ შეთანხმდებიან.
   2. საქონლის მიღება შეიძლება მოხდეს ნაწილ–ნაწილ ( ეტაპობრივი მიწოდება) ან ერთჯერადად ( სრულად); საკუთრების უფლების გადასვლის მომენტი განხორციელდება შემდეგნაირად:

1)ამოიბეჭდება სასაქონლო ზედნადები და მასზე მხარეები მოაწერენ ხელს ან

2) გაფორმდება მიღება-ჩაბარების აქტი იმ შემთხვევაში, თუ სასაქონლო ზედნადების მონაცემები არ ემთხვევა ფაქტიურს (რაოდენობით, ხარისხით ( სპეციფიკაციით) და სხვა პარამეტრით) ან თუ ამგვარად თანხმდებიან მხარეები;

* 1. მომსახურების მიწოდებაც ასევე შეიძლება მოხდეს ეტაპობრივად ან ერთჯერადად (სრულად), რაც დასტურდება მიღება-ჩაბარების აქტის გაფორმებით; მხარეთა შეთანხმებით შესაძლებელია მიღება-ჩაბარების აქტი გაფორმდეს ყოველი ეტაპის დასრულებისთანავე.
  2. **მიმწოდებელი კომპანიას გადასცემს უფლებრივად და ნივთობრივად უნაკლო საქონელს.**
  3. იმ შემთხვევაში, თუ მიმწოდებელმა გადასცა კომპანიას საქონლის ნაკლები რაოდენობა, ვიდრე განსაზღვრული იყო ხელშეკრულებით, კომპანიას აქვს უფლება:
* მიიღოს საქონელი და მოითხოვოს საქონლის დანარჩენი რაოდენობის მიწოდება (საქონლის მიღების თარიღად ჩაითვლება სრული რაოდენობის გადაცემა).
* უარი თქვას საქონლის მიღებაზე მანამდე, სანამ მიმწოდებელი სრულად არ მიაწვდის საქონელს;
* უარი თქვას საქონლის მიღებაზე და შეწყვიტოს ხელშეკრულება ( შესაბამისად მოითხოვოს გადახდილი თანხის (ავანსის) დაბრუნება).

6.6 მიღებისას უხარისხო საქონლის აღმოჩენის შემთხვევაში კომპანიას აქვს უფლება მოსთხოვოს მიმწოდებელს:

* საქონლის ნაკლის გონივრულ ვადაში (ან ხელშეკრულებით განსაზღვრულ ვადაში) გამოსწორება ;
* უარი თქვას საქონლის მიღებაზე და მოსთხოვოს მიმწოდებელს ხარისხიანი საქონლის მიწოდება;
* მიიღოს საქონელი და თვითონ გამოასწოროს ნაკლი, შემდეგ კი ნაკლის გამოსწორებაზე გაწეული აუცილებელი დანახარჯების ანაზღაურება მოსთხოვოს მიმწოდებელს (გამონაკლის შემთხვევაში);
* მიიღოს საქონელი დაკლებული ფასით (გამონაკლის შემთხვევაში);

1. **„მხარეთა პასუხისმგებლობები“** *(ამონარიდი ხელშეკრულების პროექტიდან)*
   1. *წინამდებარე ხელშეკრულებით გათვალისწინებული ვალდებულებების შეუსრულებლობისათვის ან არასათანადოდ შესრულების შემთხვევაში მხარეები პასუხს აგებენ ამ ხელშეკრულებით და საქართველოს კანონმდებლობით გათვალისწინებული წესით. ხელშეკრულების დამრღვევმა მხარემ უნდა აუნაზღაუროს მეორე მხარეს დარღვევით მიყენებული ზიანი.*
   2. *იმ შემთხვევაში, თუ შემსრულებელმა არ განახორციელა მომსახურება/საქონლის მიწოდება ხელშეკრულებით (ხელშეკრულების დანართი #\_\_) გათვალისწინებულ ვადებში, შემსრულებელს დაეკისრება პირგასამტეხელო ხელშეკრულების ღირებულების* ***0.5%-ის*** *ოდენობით ყოველ ვადაგადაცილებულ დღეზე მომსახურების/საქონლის მიწოდების ვალდებულების შესრულების ვადის დადგომის მომენტიდან.*
   3. *იმ შემთხვევაში, თუ შემსრულებელმა არ განახორციელა მომსახურება/საქონლის მიწოდება ხელშეკრულებით (ხელშეკრულების დანართი #\_\_) გათვალისწინებული ვადის გასვლიდან 10 სამუშაო დღეში, შემსრულებელს დაეკისრება პირგასამტეხელო ხელშეკრულების ღირებულების* ***3%-ის*** *ოდენობით ყოველ მომდევნო ვადაგადაცილებულ დღეზე;*
   4. *იმ შემთხვევაში, თუ დამკვეთი შემსრულებელს დროულად არ გადაუხდის ხელშეკრულებით გათვალისწინებულ საზღაურს, დამკვეთს დაეკისრება გადახდის დაგვიანებისათვის პირგასამტეხლო, ვადამოსული გადასახდელი თანხის* ***0.5%****-ის ოდენობით ყოველ ვადაგადაცილებულ დღეზე.*
2. **„ნებართვები და ლიცენზიები“**

თუ მხარეები სხვაგვარად არ შეთანხმდნენ, მიმწოდებელი საკუთარი ხარჯით მოიპოვებს სამუშაოების შესრულებისათვის აუცილებელ ყველა ნებართვასა და ლიცენზიას დაინტერესებული პირებისა და სახელმწიფო ორგანოებისაგან; იმ შემთხვევაში, თუ მიმწოდებელი შეაჩერებს სამუშაოებს მესამე მხარის ბრალეულობით (მოსახლეობის, საპატრულო პოლიციის და ა.შ. გამო), იგი დაუყონებლივ აცნობებს დამკვეთს ამის შესახებ და წარუდგენს შესაბამის დოკუმენტაციას.

*შენიშვნა*: ეს დებულება ძირითადად შეეხება წყალსადენის და წყალარინების ქსელის სარეაბილიტაციო სამუშაოების შესახებ გარიგებებს.

1. **„საგარანტიო ვადა და პირობები“**
   1. მიმწოდებელი კომპანიას აძლევს გარანტიას მის მიერ მიწოდებულ საქონელზე მწარმოებლის საგარანტიო პირობების შესაბამისად და, საჭიროებისამებრ, ხელშეკრულების საგნის სპეციფიკიდან გამომდინარე, განმარტავს

* საგარანტიო მომსახურებას
* იმ შემთხვევებს, როდესაც საგარანტიო მომსახურება არ განხორციელდება
* საგარანტიო მომსახურების განხორციელების პროცედურას
  1. მიმწოდებლის გარანტია ავეჯის შესყიდვაზე-მოწოდებაზე გულისხმობს, რომ საგარანტიო ვადაში მიმწოდებელი ვალდებულია აღმოფხვრას ყველა ის ხარვეზი, რომელიც გამომდინარეობს მის მიერ არასათანადო ხარისხის პროდუქციის მოწოდებიდან და შესრულებული სამუშაოდან. ამ შემთხვევაშით, საჭიროებისამებრ ან როგორც მხარეები შეთანხმდებიან, უნდა აღინიშნოს ყველა ის შემთხვევა, როდესაც საგარანტიო მომსახურება არ განხორციელდება, ან განხორციელდება შეზღუდულად.

1. **„ხელშეკრულების ვადამდე შეწყვეტა“**

10.1 მხარეები შეუძლიათ შესყიდვების ხელშეკრულება შეწყვიტონ დაუყოვნებლივ ერთ-ერთი მხარის ინიციატივით თუ:

* მეორე მხარე უხეშად ან არა ერთგზის არღვევს ხელშეკრულების პირობებს;
* შეიცვალა გარემოებები, რომლებიც ამ ხელშეკრულების დადებისას იყო და მხარეები შეცვლილ ვითარებაში დადებდნენ ხელშეკრულებას სხვა პირობებით ან არ დადებდნენ მას;
* ხელშეკრულების შეწყვეტა ვადამდე შესაძლებელია მხარეთა შორის ორმხრივი წერილობითი შეთანხმების საფუძველზე ნებისმიერ დროს.

*შენიშვნა*: ხელშეკრულების შეწყვეტა (მათ შორის, ვადის გასვლის გამო შეწყვეტა) არ ათავისუფლებს მხარეებს იმ ვალდებულებების შესრულებისაგან, რომლებიც ხელშეკრულების შეწყვეტამდე წარმოიშვა.

10.2 თითოეული მხარე უფლებამოსილია ცალმხრივად შეწყვიტოს ხელშეკრულების მოქმედება ვადაზე ადრე, რის შესახებაც ხელშეკრულების შემწყვეტმა მხარემ წერილობით უნდა შეატყობინოს მეორე მხარეს შეთანხმებული პერიოდით ადრე. შენიშვნა: შემსყიდველის ინიციატივით ხელშეკრულების ცალმხრივად შეწყვეტის შემთვევაში, მიმწოდებელს უფლება არ აქვს მოითხოვოს მიუღებელი შემოსავლისა ან/და ზიანის ანაზღაურება.

1. **„ინფორმაციის კონფიდენციალობა“**

მხარეები ვალდებულნი არიან დაიცვან მათთვის გადაცემული ინფორმაციის კონფიდენციალურობა; ისინი არ არიან უფლებამოსილი დადებული ხელშეკრულების შესრულების დროს მიღებული კომერციული, ტექნიკური და ფინანსური ინფორმაციის ან მონაცემების სხვა, გარდა დადებული ხელშეკრულების, მიზნით გამოყენებაზე ან გავრცელებაზე.

1. **„კომპანიის სახელის დაცვა“**

მიმწოდებელი ვალდებულია დაიცვას კომპანიის სახელი ნებისმიერ მესამე მხარის დავისგან, სარჩელისგან, რომელიც უშუალოდ გამომდინარეობს მიმწოდებლის და /ან მისი უფლებამოსილი პირების კანონიერი თუ უკანონო საქმიანობიდან. წინააღმდეგ შემთხვევაში კომპანია უფლებამოსილია მოსთხოვოს მიმწოდებელს კომპენსაციის გადახდა იმ საფუძვლით, რომ მიმწოდებლის ქმედებამ უარყოფითად იმოქმედა კომპანიის საქმიან რეპუტაციაზე.

1. **„ქვეკონტრაქტორები“**

მიმწოდებელს შეუძლია კომპანიის ნებართვით სამუშაოს ნაწილი გადასცეს ქვეკონტრაქტორს/ქვეკონტრაქტორებს; ამ შემთხვევაში მიმწოდებელი ვალდებულია წინასწარ აცნობოს კომპანიას წერილობით, ხოლო კომპანიამ წერილობით უნდა მისცეს თანხმობა.

*შენიშვნა:* ტექნიკისა და მუშა პერსონალის დაქირავება არ ითვლება ქვეკონტრაქტად.

1. საჭიროებისამებრ, გარიგების საგნიდან გამომდინარე, შესყიდვების ხელშეკრულება შეიძლება შეიცავდეს დებულებებს “***ინტელექტუალური საკუთრების უფლების”*** შესახებ, “***მხარეთა წარმომადგენლების და შეტყობინებების*** “შესახებ.